b"\n_START_ARTICLE_\nHMS Bermuda (52)\n_START_SECTION_\nPalvelus\n_START_PARAGRAPH_\nAlus liitettiin palvelukseen otettaessa Kotilaivastoon. Aluksella tehtiin koeajoja sek\xc3\xa4 pieni\xc3\xa4 korjauksia lokakuulle saakka, jolloin se p\xc3\xa4\xc3\xa4tettiin liitt\xc3\xa4\xc3\xa4 Pohjois-Afrikan maihinnousua tukevaan laivastoon. Alus l\xc3\xa4hti merelle 26. lokakuuta yhdess\xc3\xa4 taistelulaivojen HMS Duke of Yorkin ja HMS Nelsonin, taisteluristeilij\xc3\xa4 HMS Renownin, lentotukialusten HMS Formidablen ja HMS Victoriousin, risteilij\xc3\xa4 HMS Argonautin sek\xc3\xa4 yhdentoista h\xc3\xa4vitt\xc3\xa4j\xc3\xa4n kanssa kohti Gibraltaria ja maihinnousua. Osasto saapui 3. marraskuuta Gibraltarille liittyen Force H:hon. Osasto vietti pari seuraavaa p\xc3\xa4iv\xc3\xa4\xc3\xa4 t\xc3\xa4ydennett\xc3\xa4v\xc3\xa4n\xc3\xa4, kunnes se l\xc3\xa4hti 6. marraskuuta merelle._NEWLINE_Alus suoritti tulitukiteht\xc3\xa4vi\xc3\xa4 maihinnousun aikana sek\xc3\xa4 valvoi, etteiv\xc3\xa4t Vichyn Ranskan tai Italian laivaston alukset p\xc3\xa4\xc3\xa4sseet h\xc3\xa4iritsem\xc3\xa4\xc3\xa4n maihinnousulaivastoa. Alus joutui 8. marraskuuta yhdess\xc3\xa4 HMS Sheffieldin kanssa Algerin edustalla 34:n Saksan ilmavoimien Heinkel He 111 -pommikoneen hy\xc3\xb6kk\xc3\xa4yksen kohteeksi, jolloin alukset ilmoittivat ampuneensa alas yhden koneen ja vaurioittaneensa toista._NEWLINE_Alus suojasi 10. marraskuuta yhdess\xc3\xa4 Sheffieldin kanssa kolmea joukkojenkuljetusalusta n\xc3\xa4iden matkatessa Bougieen. Teht\xc3\xa4v\xc3\xa4n p\xc3\xa4\xc3\xa4tytty\xc3\xa4 alus vapautettiin palaamaan Scapa Flow\xe2\x80\x99hun ja suorittamaan normaaleja saattueteht\xc3\xa4vi\xc3\xa4 osana Kotilaivastoa._NEWLINE_Amiraliteetti m\xc3\xa4\xc3\xa4r\xc3\xa4si Bermudan 14. marraskuuta lippulaivaksi perustettavaan Force Q:hon, jonka teht\xc3\xa4v\xc3\xa4n\xc3\xa4 oli h\xc3\xa4irit\xc3\xa4 akselivaltojen saattueita. Aluksen teht\xc3\xa4v\xc3\xa4 siirrettiin kuitenkin Force H:lle ja se palasi v\xc3\xa4litt\xc3\xb6m\xc3\xa4sti Scapa Flowhun, jossa se liittyi 4. joulukuuta Kotilaivastoon. Alus suojasi 31. joulukuuta yhdess\xc3\xa4 taistelulaivojen HMS King George V:n ja HMS Howen sek\xc3\xa4 h\xc3\xa4vitt\xc3\xa4j\xc3\xa4suojan kanssa J\xc3\xa4\xc3\xa4merelt\xc3\xa4 saapuvaa saattuetta RA51 sen j\xc3\xa4lkeen, kun Ven\xc3\xa4j\xc3\xa4lle menev\xc3\xa4 saattue JW51B oli joutunut Saksan laivaston risteilij\xc3\xb6iden Admiral Hipperin ja L\xc3\xbctzowin hy\xc3\xb6kk\xc3\xa4yksen kohteeksi. T\xc3\xa4m\xc3\xa4n j\xc3\xa4lkeen alus suojasi saattueita JW52 ja RA52._NEWLINE_Alus l\xc3\xa4hti 29. maaliskuuta 1943 partiomatkalle yhdess\xc3\xa4 HMCS Athabaskanin kanssa F\xc3\xa4rsaarten ja Islannin v\xc3\xa4liselle merialueelle, kun saatiin tiedustelutieto, ett\xc3\xa4 Saksan laivaston taistelulaiva Tirpitz, taisteluristeilij\xc3\xa4 Scharnhosrst ja raskas risteilij\xc3\xa4 L\xc3\xbctzow olisivat merell\xc3\xa4. Alukset palasivat kuitenkin 2. huhtikuuta Scapa Flow'hun havaitsematta saksalaisia._NEWLINE_Alus vapautti toukokuun alussa HMS Scyllan suojaamasta Kanadaan TRIDENT-kokoukseen p\xc3\xa4\xc3\xa4ministeri\xc3\xa4 kuljettavaa RMS Queen Mary\xc3\xa4. Alus purjehti 31. toukokuuta Greenockista yhdess\xc3\xa4 risteilij\xc3\xa4 HMS Cumberlandin ja h\xc3\xa4vitt\xc3\xa4jien HMCS Athabaskanin ja HMS Eclipsen kanssa noutamaan Huippuvuorten varuskuntaa (operaatio Gearbox). Osaston suojana olivat lentotukialus HMS Furious, risteilij\xc3\xa4 Scylla sek\xc3\xa4 h\xc3\xa4vitt\xc3\xa4j\xc3\xa4t HMS Echo ja HMS Middleton. Huono s\xc3\xa4\xc3\xa4 pakotti osaston etsim\xc3\xa4\xc3\xa4n suojaa Islannin Akureyrist\xc3\xa4, josta osasto jatkoi matkaa 7. kes\xc3\xa4kuuta ja saapui 10. kes\xc3\xa4kuuta Huippuvuorille. Osasto palasi 14. kes\xc3\xa4kuuta Scapa Flow'hun._NEWLINE_Alus siirrettiin 30. kes\xc3\xa4kuuta Plymouthiin, mist\xc3\xa4 k\xc3\xa4sin se suojasi hein\xc3\xa4kuun ajan sukellusveneentorjuntaosastojen toimintaa (operaatiot Musketry ja Seaslug) Biskajanlahdella. Elokuussa se oli samoissa teht\xc3\xa4viss\xc3\xa4 Espanjan rannikolla (operaatio Percussion) ja samalla alus suojasi alueella kulkevia saattueita. Alus siirrettiin syyskuussa huollettavaksi, min\xc3\xa4 aikana aluksen ilmatorjunta-aseistusta t\xc3\xa4ydennettiin. Alus palasi 25. lokakuuta palvelukseen._NEWLINE_Bermuda suojasi yhdess\xc3\xa4 risteilij\xc3\xb6iden HMS Jamaica ja HMS Kent saattueita JW54A, JW54B sek\xc3\xa4 RA54B. Alus palasi 3. joulukuuta Scapa Flow'hun, josta se siirrettiin 11. joulukuuta Clydeen telakalle J\xc3\xa4\xc3\xa4merell\xc3\xa4 saatujen vaurioiden korjaamiseksi. Se palasi palvelukseen 22. joulukuuta. Alus suojasi alkuvuoden 1944 J\xc3\xa4\xc3\xa4meren saattueita JW56A, JW56B ja RA56 sek\xc3\xa4 osallistui Norjan rannikolle hy\xc3\xb6kk\xc3\xa4\xc3\xa4vien lentotukialusten suojaamiseen. Alus siirrettiin huhtikuussa Tyneen telakalle, josta se palasi toukokuussa. Alus osallistui 19. toukokuuta Kotilaivaston harjoitukseen, jolla valmistauduttiin Normandian maihinnousuun (operaatio Neptune). Kes\xc3\xa4kuun ajan alus oli satamassa tai sen l\xc3\xa4hialueella p\xc3\xa4ivyst\xc3\xa4m\xc3\xa4ss\xc3\xa4. Alus m\xc3\xa4\xc3\xa4r\xc3\xa4ttiin 30. kes\xc3\xa4kuuta liittym\xc3\xa4\xc3\xa4n Brittil\xc3\xa4iseen Tyynenmeren laivastoon, mink\xc3\xa4 johdosta se siirrettiin Clydeen telakalle tarkastettavaksi ja t\xc3\xa4ydennett\xc3\xa4v\xc3\xa4ksi._NEWLINE_Alus oli loppuvuoden telakalla, jossa sille vaihdettiin tyypin 284 tulenjohtotutkan tilalle senttimetrialueen tutka tyyppi\xc3\xa4 274. Alukselle asennettiin tyypin 277 pintavalvontatutka ja tyypin 293 korkeudenm\xc3\xa4\xc3\xa4ritystutka. Ilmavalvontatutka tyyppi\xc3\xa4 281 vaihdettiin tyypin 281B tutkaan. Alus aloitti koeajot maaliskuussa, mink\xc3\xa4 j\xc3\xa4lkeen sill\xc3\xa4 aloitettiin valmistautuminen l\xc3\xa4ht\xc3\xb6\xc3\xb6n. Alus l\xc3\xa4hti 3. toukokuuta 1945 koulutukseen V\xc3\xa4limerelle ja l\xc3\xa4hti 6. kes\xc3\xa4kuuta edelleen Ceylonin kautta Kaukoit\xc3\xa4\xc3\xa4n. Alus saapui 7. hein\xc3\xa4kuuta Sydneyyn Australiaan._NEWLINE_Alus kuului Taisteluosasto 111.3:een, jonka muut alukset olivat lentotukialus HMS Colossus, risteilij\xc3\xa4t HMS Argonaut ja HMS Belfast sek\xc3\xa4 h\xc3\xa4vitt\xc3\xa4j\xc3\xa4t HMS Tumult, HMS Tuscan, HMS Tyrian ja HMS Quiberon. Osasto purjehti Yhdysvaltain laivaston tukikohtaan Leytelle ennen siirtymist\xc3\xa4\xc3\xa4n edelleen Formosalle, jossa aluksella otettiin 9. syyskuuta vastaan alueen japanilaisten joukkojen virallinen antautuminen._NEWLINE_Alus osallistui sotavankien kotiinkuljetuksiin Japanista ja Kiinan Weittsienist\xc3\xa4. Syyskuun lopulla alus oli Shanghaissa ja Hongkongissa ottamassa aluetta j\xc3\xa4lleen Britannian hallituksen valvontaan. Aluksesta tehtiin 5. risteilij\xc3\xa4viirik\xc3\xb6n lippulaiva ja se pysyi alueella sodan p\xc3\xa4\xc3\xa4tytty\xc3\xa4. Alus oli 1946 huollettavana Hongkongissa. Alus aloitti paluumatkansa toukokuussa 1947 purjehtien Suezin kanavan kautta ja se saapui 19. kes\xc3\xa4kuuta Plymouthiin. Alus poistettiin palveluksesta Chathamissa ja se siirrettiin reserviin._NEWLINE_Bermuda palasi palvelukseen lokakuussa 1950 Devonportissa, mink\xc3\xa4 j\xc3\xa4lkeen alus suoritti palvelusta Etel\xc3\xa4-Atlantilla ja Intian valtamerell\xc3\xa4, kunnes se poistettiin uudelleen palveluksesta vuonna 1953. Se palasi kuitenkin palvelukseen maaliskuussa 1953 V\xc3\xa4limerelle aina vuoteen 1954, jolloin se liitettiin Kotilaivastoon keveiden osastojen komentajan lippulaivaksi. Alus poistettiin palveluksesta 1956, jolloin se siirrettiin modernisoitavaksi._NEWLINE_Alus palasi palvelukseen Kotilaivastossa ja V\xc3\xa4limeren laivastossa, kunnes se poistettiin palveluksesta 1962. Alus sijoitettiin reserviin ja se m\xc3\xa4\xc3\xa4r\xc3\xa4ttiin Kotilaivaston lippulaivaksi. Alus poistettiin lopullisesti 1963 ja riisuttiin aseista 30. hein\xc3\xa4kuuta Portsmouthissa. Se sijoitettiin yll\xc3\xa4pit\xc3\xa4m\xc3\xa4tt\xc3\xb6m\xc3\xa4\xc3\xa4n reserviin, kunnes se siirrettiin 1965 poistolistalle ja myytiin lopulta BISCO:lle. Bermuda hinattiin romutettavaksi T. W. Wardille Briton Ferryyn, jonne se saapui 26. elokuuta."